xml version="1.0" encoding="UTF-8"?


Επίσημη Εφημερίδα C 475/2022


| | | |
| --- | --- | --- |
| | | ISSN 1977-0901 |
| Επίσημη Εφημερίδα της Ευρωπαϊκής Ένωσης | | C 475 |
| European flag | | |
| Έκδοση στην ελληνική γλώσσα | Ανακοινώσεις και Πληροφορίες | 65ό έτος 14 Δεκεμβρίου 2022 |

---

| | | |
| --- | --- | --- |
| Περιεχόμενα | | Σελίδα |
| | IV   Πληροφορίες | |
| | ΠΛΗΡΟΦΟΡΙΕΣ ΠΡΟΕΡΧΟΜΕΝΕΣ ΑΠΟ ΤΑ ΘΕΣΜΙΚΑ ΚΑΙ ΛΟΙΠΑ ΟΡΓΑΝΑ ΚΑΙ ΤΟΥΣ ΟΡΓΑΝΙΣΜΟΥΣ ΤΗΣ ΕΥΡΩΠΑΪΚΗΣ ΕΝΩΣΗΣ | |
| | Ευρωπαϊκό Κοινοβούλιο | |
| 2022/C 475/01 | [Ολομέλεια της 68ης COSAC — Πράγα, 13-15 Νοεμβρίου 2022 — Συμβολή της 68ης συνεδρίασης της COSAC](http://publications.europa.eu/resource/uriserv/OJ.C_.2022.475.01.0001.01.ELL.xhtml) | [1](#C_2022475EL.01000101.doc) |

---

| | |
| --- | --- |
| EL | |

---

IV Πληροφορίες

ΠΛΗΡΟΦΟΡΙΕΣ ΠΡΟΕΡΧΟΜΕΝΕΣ ΑΠΟ ΤΑ ΘΕΣΜΙΚΑ ΚΑΙ ΛΟΙΠΑ ΟΡΓΑΝΑ ΚΑΙ ΤΟΥΣ ΟΡΓΑΝΙΣΜΟΥΣ ΤΗΣ ΕΥΡΩΠΑΪΚΗΣ ΕΝΩΣΗΣ

Ευρωπαϊκό Κοινοβούλιο

| | | | |
| --- | --- | --- | --- |
| 14.12.2022 | EL | Επίσημη Εφημερίδα της Ευρωπαϊκής Ένωσης | C 475/1 |

---

Ολομέλεια της 68ης COSAC

Πράγα, 13-15 Νοεμβρίου 2022

Συμβολή της 68ης συνεδρίασης της COSAC

(2022/C 475/01)

Σχετικά με την Ουκρανία

| | | |
| --- | --- | --- |
| | 1) | Η COSAC καταδικάζει απερίφραστα την απρόκλητη, αδικαιολόγητη και παράνομη εισβολή της Ρωσίας στην Ουκρανία, ένα κυρίαρχο και δημοκρατικό κράτος. Καταδικάζει επίσης την εμπλοκή της Λευκορωσίας στη στρατιωτική επίθεση της Ρωσίας. |

| | | |
| --- | --- | --- |
| | 2) | Η COSAC καταδικάζει τη διοργάνωση παράνομων και νόθων δημοψηφισμάτων από τη Ρωσία σε περιοχές εντός των διεθνώς αναγνωρισμένων συνόρων της Ουκρανίας και την απόπειρα παράνομης προσάρτησης των περιοχών Ντονιέτσκ, Χερσώνας, Λουγκάνσκ και Ζαπορίζιγια της Ουκρανίας. Οι μονομερείς αποφάσεις της Ρωσίας παραβιάζουν εσκεμμένα τον Χάρτη του ΟΗΕ και παραβλέπουν τη βασισμένη σε κανόνες διεθνή τάξη. Η Ρωσία δεν έχει κανένα νόμιμο έρεισμα για ενέργειες στο έδαφος της Ουκρανίας. |

| | | |
| --- | --- | --- |
| | 3) | Η COSAC εκφράζει τον αποτροπιασμό της και καταδικάζει απερίφραστα τις επιθέσεις της Ρωσίας με πυραύλους και δρόνους-καμικάζι κατά της Ουκρανίας, που στοχεύουν μη στρατιωτικές και ενεργειακές υποδομές καθώς και εκπαιδευτικά ιδρύματα, καταστρέφοντας σπίτια και σκοτώνοντας αμάχους. Η COSAC δηλώνει ότι οι πράξεις αυτές συνιστούν εγκλήματα κατά της ανθρωπότητας και, ως εκ τούτου, καλεί τα εθνικά κοινοβούλια να αναγνωρίσουν το σημερινό ρωσικό καθεστώς ως τρομοκρατικό. |

| | | |
| --- | --- | --- |
| | 4) | Η COSAC ζητεί τον άμεσο και άνευ όρων τερματισμό των παράνομων στρατιωτικών ενεργειών της Ρωσίας και την απόσυρση όλων των ρωσικών δυνάμεων και του στρατιωτικού εξοπλισμού από το έδαφος της Ουκρανίας, ζητεί δε μια δίκαιη ειρήνη που θα βασίζεται στον πλήρη σεβασμό της εδαφικής ακεραιότητας, της κυριαρχίας και της ανεξαρτησίας της Ουκρανίας. |

| | | |
| --- | --- | --- |
| | 5) | Η COSAC ζητεί τη σύσταση του Ειδικού Διεθνούς Ποινικού Δικαστηρίου που θα διασφαλίζει λογοδοσία για το έγκλημα της επίθεσης και ζητεί τη σύμφωνη με το διεθνές δίκαιο δίωξη και τιμωρία για τα εγκλήματα πολέμου και άλλα εγκλήματα στην Ουκρανία, μεταξύ άλλων μέσω της εφαρμογής της αρχής της διεθνούς δικαιοδοσίας. |

| | | |
| --- | --- | --- |
| | 6) | Η COSAC ζητεί τη θέσπιση αποτελεσματικού μηχανισμού, σύμφωνα με το διεθνές δίκαιο, για την κατάσχεση δεσμευμένων ατομικών και εθνικών περιουσιακών στοιχείων ως αποτέλεσμα των κυρώσεων της ΕΕ και τη χρήση αυτών των περιουσιακών στοιχείων για την αντιστάθμιση των ζημιών που προκλήθηκαν στην Ουκρανία και τον λαό της από τη ρωσική επίθεση. Η COSAC καλεί τη Ρωσία να καταβάλει πλήρεις αποζημιώσεις για υλικές και μη υλικές ζημίες που προκλήθηκαν στην Ουκρανία. |

| | | |
| --- | --- | --- |
| | 7) | Η COSAC καλεί τους ηγέτες της ΕΕ να ενισχύσουν περαιτέρω τις κυρώσεις κατά της Ρωσίας και της Λευκορωσίας, προκειμένου να σταματήσει η απρόκλητη ρωσική επίθεση. |

| | | |
| --- | --- | --- |
| | 8) | Η COSAC καλεί τους ηγέτες της ΕΕ να συνεχίσουν να επιδεικνύουν ενότητα και σθένος και να παρέχουν στην Ουκρανία ανθρωπιστική, πολιτική, οικονομική και στρατιωτική στήριξη (με παράλληλο σεβασμό στον ειδικό χαρακτήρα της πολιτικής ασφάλειας και άμυνας ορισμένων κρατών μελών), καθώς και άμεση, μεσοπρόθεσμη και μακροπρόθεσμη βοήθεια για την ανασυγκρότηση και την ανάκαμψη. Η COSAC καλεί επίσης την Ευρωπαϊκή Επιτροπή να συνεχίσει τις εργασίες της για μια ολοκληρωμένη δέσμη μέτρων ανάκαμψης για την Ουκρανία. |

| | | |
| --- | --- | --- |
| | 9) | Η COSAC καλεί τα εθνικά κοινοβούλια των κρατών μελών της ΕΕ να συνεχίσουν να παρέχουν βοήθεια στον μέγιστο δυνατό βαθμό στη Βερχόβνα Ράντα της Ουκρανίας στις προσπάθειές της να ανταποκριθεί στις απαιτήσεις της προσχώρησης στην ΕΕ. |

| | | |
| --- | --- | --- |
| | 10) | Η COSAC υποστηρίζει τις εκκλήσεις του Ευρωπαϊκού Κοινοβουλίου να χρησιμοποιηθούν τα υφιστάμενα ευρωπαϊκά θεσμικά όργανα με σκοπό τη βελτίωση των μηχανισμών συντονισμού για την παράδοση σύγχρονων οπλικών συστημάτων, καθώς και για την εκπαίδευση Ουκρανών στρατιωτών στα κράτη μέλη της ΕΕ, με παράλληλο σεβασμό στον ειδικό χαρακτήρα της πολιτικής ασφάλειας και άμυνας ορισμένων κρατών μελών. Στο πλαίσιο αυτό, υπογραμμίζουμε ότι αναγνωρίζουμε ότι η κοινή μας ευρωπαϊκή ασφάλεια απειλείται από τη Ρωσία. Ως εκ τούτου, έχουμε κοινή ευθύνη να αντιμετωπίσουμε αυτή την απειλή. |

Σχετικά με τα Δυτικά Βαλκάνια και την Ανατολική Εταιρική Σχέση

| | | |
| --- | --- | --- |
| | 11) | Η COSAC εκφράζει την πλήρη και αδιαμφισβήτητη δέσμευσή της στη στήριξη της διαδικασίας για την ενσωμάτωση των Δυτικών Βαλκανίων στην ΕΕ και ζητεί μια ενισχυμένη αξιοκρατική ενταξιακή διαδικασία, η οποία θα στηρίζεται στο κράτος δικαίου και στην ευθυγράμμιση με το κεκτημένο και στις σχέσεις καλής γειτονίας. Η COSAC εκφράζει την ικανοποίησή της για το γεγονός ότι η Ευρωπαϊκή Επιτροπή συνέστησε να δοθεί το καθεστώς της υποψήφιας χώρας στη Βοσνία-Ερζεγοβίνη. |

| | | |
| --- | --- | --- |
| | 12) | Η COSAC χαιρετίζει την απόφαση του Ευρωπαϊκού Συμβουλίου να χορηγήσει το καθεστώς της υποψήφιας χώρας στην Ουκρανία και στη Δημοκρατία της Μολδαβίας, καθώς και την προθυμία του να χορηγήσει το καθεστώς της υποψήφιας χώρας στη Γεωργία, και υποστηρίζει πλήρως την πρόοδο των χωρών αυτών όσον αφορά την προσχώρησή τους στην Ευρωπαϊκή Ένωση. |

| | | |
| --- | --- | --- |
| | 13) | Η COSAC εκφράζει την ικανοποίησή της για την πρώτη συνεδρίαση της ευρωπαϊκής πολιτικής κοινότητας στην Πράγα, η οποία θα αποτελέσει χώρο πολιτικού διαλόγου και συνεργασίας μεταξύ των δημοκρατικών χωρών της Ευρώπης, στον βαθμό που δεν θα επικαλύπτεται με τις υφιστάμενες περιφερειακές οργανώσεις στην Ευρώπη. Η COSAC σημειώνει ότι η ευρωπαϊκή πολιτική κοινότητα δεν θα πρέπει να υποκαταστήσει τη διεύρυνση της Ευρωπαϊκής Ένωσης. |

Σχετικά με τη στρατηγική αυτονομία

| | | |
| --- | --- | --- |
| | (14) | Η COSAC υπογραμμίζει την ανάγκη να καθορίσει η ΕΕ αυτόνομα τους δικούς της στρατηγικούς στόχους και να αναπτύξει τις ικανότητες για την επίτευξή τους. |

| | | |
| --- | --- | --- |
| | (15) | Με δεδομένο ότι η ενέργεια χρησιμοποιείται από τη Ρωσία ως όπλο και υπό το πρίσμα της συνεχιζόμενης κρίσης, η COSAC στηρίζει όλες τις προσπάθειες για την κατοχύρωση της ασφάλειας του εφοδιασμού, τη μείωση της ζήτησης, όπου είναι δυνατόν, και τη μείωση των τιμών ενέργειας για τα νοικοκυριά και τις επιχειρήσεις σε ολόκληρη την Ένωση. |

| | | |
| --- | --- | --- |
| | (16) | Ταυτόχρονα, η COSAC θεωρεί απαραίτητο να αυξηθούν οι επενδύσεις σε μια ανθεκτική στις μελλοντικές εξελίξεις ενεργειακή υποδομή, συμπεριλαμβανομένων των διασυνδέσεων, και σε καινοτόμες τεχνολογίες ανανεώσιμων πηγών ενέργειας. |

Σχετικά με το μέλλον της ΕΕ

| | | |
| --- | --- | --- |
| | (17) | Η COSAC λαμβάνει υπό σημείωση τις προτάσεις που περιλαμβάνονται στην έκθεση σχετικά με τα αποτελέσματα της Διάσκεψης για το Μέλλον της Ευρώπης. Η Διάσκεψη αποτέλεσε ευκαιρία συνεργασίας με τους Ευρωπαίους πολίτες. Τα θεσμικά όργανα, το καθένα στο πλαίσιο των αρμοδιοτήτων του και σύμφωνα με τις Συνθήκες, θα διασφαλίσουν μια αποτελεσματική συνέχεια στην εν λόγω έκθεση. Η COSAC σημειώνει ότι έχουν ήδη αναληφθεί σχετικές εργασίες. Οι πολίτες θα πρέπει να ενημερώνονται σαφώς, λεπτομερώς και σε όλες τις επίσημες γλώσσες της ΕΕ σχετικά με τη συνέχεια που δίνεται σε κάθε επιμέρους πρόταση. |

| | | |
| --- | --- | --- |
| | (18) | Η COSAC υποστηρίζει τη συμμετοχή των πολιτών και τους μηχανισμούς διαβούλευσης σε ευρωπαϊκό επίπεδο και τονίζει την ανάγκη ευρείας πρόσβασης του κοινού σε πληροφορίες και έγγραφα από τα θεσμικά όργανα της ΕΕ. Η COSAC τονίζει τη σημασία της γνήσιας και εποικοδομητικής προσέγγισης της Επιτροπής όσον αφορά την αλληλεπίδραση με τους πολίτες και τις συνεισφορές και γνώμες των κοινοβουλίων ως άμεσων εκπροσώπων των πολιτών της ΕΕ. |

| | | |
| --- | --- | --- |
| | (19) | Η COSAC καλεί τα θεσμικά όργανα της ΕΕ να προσκαλέσουν τα εθνικά κοινοβούλια στην εκδήλωση παρακολούθησης της Διάσκεψης για το Μέλλον της Ευρώπης που έχει προγραμματιστεί για τις 2 Δεκεμβρίου 2022. |

Σχετικά με τη διακοινοβουλευτική συνεργασία και την 38η εξαμηνιαία έκθεση της COSAC

| | | |
| --- | --- | --- |
| | (20) | Η COSAC χαιρετίζει την πρωτοβουλία για τη σύσταση δύο ομάδων εργασίας σύμφωνα με το άρθρο 2 παράγραφος 6 του εσωτερικού κανονισμού της, μίας σχετικά με τον ρόλο των εθνικών κοινοβουλίων στην ΕΕ και μίας ακόμη σχετικά με τη θέση των αξιών στο επίκεντρο της αίσθησης του ανήκειν στην Ευρωπαϊκή Ένωση, οι οποίες ολοκλήρωσαν τις δραστηριότητές τους στις 14 Ιουνίου 2022. Η COSAC καλεί την Ευρωπαϊκή Επιτροπή, το Συμβούλιο και το Ευρωπαϊκό Κοινοβούλιο να λάβουν υπό σημείωση τις σχετικές διεργασίες και να εξετάσουν τα θέματα που καλύπτουν οι ομάδες εργασίας και τα πορίσματα της 38ης εξαμηνιαίας έκθεσης της COSAC. |

---